Harry Maguire lliberat wara li ġie arrestat fil-Greċja Id-difensur internazzjonali Ingliż ta' Manchester United, Harry Maguire, ġie lliberat wara li qatta' jumejn f'ċella, fil-Greċja. Dan wara li kien arrestat fil-gżira ta' Mykonos, il-Ħamis fil-għaxija, wara inċident li kellu barra stabbiliment tax-xorb. Maguire deher quddiem qorti Griega qabel ma reġa' ttieħed f'ħabs lokali. Il-player ta' 27 sena spiċċa mmanetjat flimkien ma' żewġt irġiel oħra Ingliżi għall-ħabta tan-nofs siegħa ta' bil-lejl. L-akkuża kienet dik li huma aggredew u laqtu uffiċjal tal-pulizija wara ġlieda li nqalgħet fl-istess stabbiliment. Maguire u sħabu ma tantx qagħdu għall-ordnijiet tal-pulizija anzi rritaljaw u kien f'dan il-mument li ġew arrestati. Sadanittant Constantine Darivas, l- avukat li deher għal Maguire tkellem ukoll mal-mezzi tax-xandir Griegi bil- ġurnalisti dehru ferm anzjużi biex joħorġu b'aħbarijiet esklussivi minħabba li kien hemm involut player ta' Manchester United. Finalment, permezz ta' stqarrija uffiċjali l-club ta' Manchester Uni­ted qal li kien konxju ta' x'kien qed jiġri fil-gżira ta' Mykonos u qalu li Maguire kkolla­bora mal-awtoritajiet lokali. Finalment Maguire qal li huwa kellu jintervjeni wara li oħtu ġiet attakkata u ntlaqtet minn arma li taqta'. Fil-konfużjoni li nqagħlet, il-player tar-Red Devils beda jxejjer id-daqqiet ta' ponn fejn intlaqat pulizija. Iżda wara għamel apoloġija pubblika u ddispjaċih għal dak li għamel.